பாடம் 24
தோமா உயிர்த்தெழுந்த இயேசுவைச் சந்திக்கிறான்
நோக்கம்: தேவனுடைய குமாரனாகிய இயேசு கிறிஸ்துவை விசுவாசிப்பதன் மூலம் நாம் பாவத்திலிருந்து விடுதலை பெறுகிறோம் என்பதைப் பிள்ளைகளுக்குக் கற்பித்தல்.
வேத வாசிப்பு: யோவான் 20:19-31
மனப்பாட வசனம்: யோவான் 20:29 – “இயேசு அவனை நோக்கி: தோமாவே, நீ என்னைக் கண்டதினாலே விசுவாசித்தாய்; காணாமலிருந்தும் விசுவாசிக்கிறவர்கள் பாக்கியவான்கள் என்றார்.”
பாடத்தை அளித்தல்
தொடக்கப் புள்ளி
நீங்கள் ஒரு முறை பெற்ற ஆச்சரியமான செய்தியைப்பற்றி வகுப்பிடம் சொல்லுங்கள் – முதலில் நீங்கள் நம்பாத அளவுக்கு ஆச்சரியமானது. உங்கள் உதாரணம் ஒரு நற்செய்தியைப்பற்றியதாயிருக்க வேண்டும்.
இன்றைய போதனையின் முக்கிய குறிப்புகள்
1. இயேசுவின் நண்பர்கள் மிகவும் துக்கமாகவும் பயமாகவும் இருந்தார்கள். ஏன்? படம் 23-ஐக் காட்டுங்கள். இயேசு சிலுவையில் அறையப்பட்டிருந்தார். ஆனால் அவர் மரித்த மூன்றாம் நாளில் இயேசு உயிரோடு எழுந்தார். மரணத்தால் தேவனுடைய குமாரனைப் பிடித்து வைக்க முடியவில்லை.
2. இயேசு சிலுவையில் அறையப்பட்ட பின் வந்த ஞாயிற்றுக்கிழமையன்று சீடர்கள் ஒன்றாகக் கூடியிருந்ததை விவரியுங்கள். இயேசுவின் எதிரிகள் தங்களையும் கொல்ல முயல்வார்கள் என்று பயந்து அவர்கள் ஒளிந்திருந்தார்கள். திடீரென்று இயேசு அவர்களுடன் இருந்தார். அவர்களால் நம்ப முடியவில்லை! அது உண்மையாகவே இயேசுவா? அவர் தம் கைகளிலும் கால்களிலும் இருந்த சிலுவையின் காயங்களையும், போர்வீரன் ஈட்டியால் குத்திய விலாவையும் காட்டினார். அப்பொழுது அவர்கள் நம்பி, அவரைக் கண்டு மகிழ்ச்சியால் நிறைந்தார்கள் (20:19-20).
3. அப்பொழுது மற்ற சீடர்களுடன் தோமா இருக்கவில்லை; அவர்கள் அந்த நற்செய்தியைச் சொன்னபோது அவனால் நம்பவே முடியவில்லை. இயேசு உண்மையாகவே மீண்டும் உயிரோடிருக்கிறார் என்று நம்புமுன், அவர் உடலில் உள்ள சிலுவையின் காயங்களைத் தான் பார்த்துத் தொட வேண்டும் என்று அவன் பிடிவாதமாகச் சொன்னான் (20:24-25).
4. ஒரு வாரத்துக்குப் பின் இயேசு மீண்டும் அவர்களிடம் வந்தார். இம்முறை தோமாவும் இருந்தான். படம் 24-ஐக் காட்டுங்கள். இயேசு தோமாவுக்குச் சொன்ன வார்த்தைகளையும், தோமாவின் பதிலையும் விவரியுங்கள். உயிர்த்தெழுந்த ஆண்டவரைத் தன் சொந்தக் கண்களால் கண்ட பின்பே இயேசு யார் என்பதை தோமா உணர்ந்தான் (20:26-29).
5. “காணாமலிருந்தும் விசுவாசிக்கிறவர்கள் பாக்கியவான்கள்” என்று இயேசு தோமாவிடம் சொன்னபோது, எதிர்காலத் தலைமுறைகளில் அவர் யாரென்று புரிந்துகொள்ளும் மக்களையும் குறிப்பிட்டார். அதாவது இயேசு நம்மைப்பற்றியும் பேசினார். நம் கண்களால் அவரைக் காண முடியாது. ஆனாலும் அவர் மரித்து உயிர்த்தெழுந்தார் என்று நாம் அறிவோம். உயிருள்ள ஆண்டவராகிய இயேசுவை விசுவாசிப்பதினாலேயே நாம் இரட்சிக்கப்பட்டு, தேவனோடு நித்திய வாழ்வை அனுபவிக்கிறோம். மனப்பாட வசனம் சொல்வது இதுவே.
மனப்பாட வசனத்தை மனதில் பதிய வையுங்கள்
கதைக்கு நம் பதில்
இயேசு உயிரோடிருக்கிறார் என்று தோமாவைப்போல சந்தேகப்படாதீர்கள். அவர் சொன்னபடியே இயேசு உயிரோடிருக்கிறார் என்று விசுவாசியுங்கள். சிலுவையில் உங்களுக்காகப் பாடுபட்டு மரித்ததற்காக அவருக்கு நன்றி சொல்லுங்கள். தோமா செய்ததுபோல, அவரை உங்கள் ஆண்டவராக ஏற்றுக்கொண்டு ஆராதியுங்கள்.
